## La Generalitat convoca les beques de transport universitari i d’ensenyances artístiques superiors amb millores tècniques i més suport a l’alumnat

*** La distància entre la població d’origen i el centre d’estudis ha d’estar compresa entre 20 i 90 quilòmetres, i el trajecte no podrà superar els 90 minuts de duració
* L’ajuda, amb un import global màxim de 200.000 euros, es concedix en règim de concurrència competitiva**

La Conselleria d’Educació, Cultura, Universitats i Ocupació ha publicat la convocatòria de subvencions per al transport de l’alumnat universitari i d’estudis superiors d’ensenyances artístiques (ISEACV) en la Comunitat Valenciana per al curs 2024-2025, amb el propòsit de facilitar i garantir l’accés i desplaçament de l’estudiantat als seus centres d’estudis superiors, afavorint que tots puguen assistir a les seues classes amb independència de la ubicació del seu lloc de residència.

Podran sol·licitar esta subvenció les associacions d’estudiants universitaris, les cooperatives de consumidors i usuaris l’objecte de les quals siga el transport d’alumnat, els ajuntaments i de manera subsidiària, per a les rutes en les quals no concórreguen alguna d’estes entitats, les empreses de transport públic regular permanent d’ús general.

Entre els requisits que han de complir-se per a accedir a estes ajudes destaca que la distància entre la població d’origen i el centre d’estudis ha d’estar compresa entre 20 i 90 quilòmetres, i que el trajecte no podrà superar els 90 minuts de duració.

L’ajuda, amb un import global màxim de 200.000 euros, es concedix en règim de concurrència competitiva i està dirigida a finançar el cost de les rutes que complisquen amb els requisits establits, tant cap a campus universitaris com cap a centres d’estudis superiors d’ensenyances artístiques de l’ISEACV.

**Tramitació més àgil**

Enguany, la convocatòria incorpora millores tècniques gràcies a la col·laboració amb la Direcció General de Transport i Logística de la Generalitat, la qual cosa permetrà una tramitació més àgil i una distribució més eficient dels recursos.

Estes beques formen part de l’ambiciós pla de beques universitàries impulsat per la Conselleria, dotat amb prop de 32 milions d’euros, que inclou programes tan rellevants com les beques Manuela Solís, GV Talent, l’exempció de taxes universitàries o les beques Erasmus, entre altres modalitats.

El termini de presentació de sol·licituds està obert fins al 5 de setembre i es tramitaran exclusivament per via telemàtica a través de la seu electrònica de la Generalitat.

Amb esta iniciativa, el Consell reafirma el seu compromís amb la igualtat d’oportunitats i amb un sistema d’educació superior obert i accessible per a tot l’estudiantat valencià.

Fecha: 12/08/2025